繁花

《繁花》，原题《上海阿宝》，是《上海文学》副主编金宇澄写个一部话本体长篇小说，用沪语风格描写上海市民生活。箇本小说一开始是网络小说个形式发表拉本地文化论坛“弄堂网”浪，后些来勒拉《收获》2012年秋冬长篇专号正式发表，2013年个辰光，小说单行本由上海文艺出版社出版。

箇本书获得2012年度中国小说排行榜长篇小说第一名、2013年首届鲁迅文化奖年度小说奖、第九届茅盾文学奖等奖。箇本书还改编成舞台剧、苏州评弹搭电视剧。

 内容 
小说分两条辰光线写个，分成沪生个童年搭当下。沪生搭仔阿宝是小说个两位主要人物。

《繁花》个叙事辰光是上海个20世纪60年代到90年代，全文加上引言、尾声总共三十三章。叙事分成两条线，一条线从1960年到文化大革命结束，另外一条线从1980年到21世纪初，讲述阿宝、沪生、小毛三位童年好友个上海往事，从十岁个阿宝开始，到中年个小毛走脱结束，阿末两条线合勒一道。

 言话风格 
作者金宇澄表示，《繁花》是一部基于上海言话思维写成个小说，帮普通话思维弗一样。作品侪采用方言句式完成，为咾防止赶勒读者跑，故尽量改到跟普通话同步，必过还保留差异，存在上海话个语音特征。作者认为寻着拿上海言话表达出来个方式以後感觉邪气扎劲。

小说里向，来勒句式丄用弗分行个方式写对话；用词上用仔毛1500隻“不响”，成为小说显著个用词特征。

 改编作品 
 苏州评弹 
2016年12月28号，上海大世界重新开张。上海评弹团副团长高博文演出《高博文说繁花》，全长约一個钟头。

 舞台剧 
2018年1月26号到2月2号，舞台剧《繁花》第一季来勒上海美琪大戏院上演，反响热烈；2018年6月21号到24号，舞台剧《繁花》来勒北京天桥艺术中心连演六场。舞台剧全程用沪语念白，原著作者金宇澄认为箇弗会畀观众带来理解障碍，反而会得加分。

评论员今叶来勒《北京青年报》丄提出批评，认为剧作成功转化小说里向个心理时空，必过来勒剧场上演个效果丄欠考虑哉，导致呒没读过原著个人会得觉着情节琐碎、人物零散。上海戏剧学院教授荣广润认为，该剧长三個钟头而弗枯燥，原著主线抓唻蛮牢个；必过剧本沿用双时空交错个方式却看弗到之间个联系，让人遗憾。

 電視劇 

2021年6月7号，由王家卫擔任总导演、胡歌主演个同名電視劇預告片来勒2021腾讯视频影视年度发布上亮相。電視劇講述个是20世紀90年代个上海，劇中出現和平饭店、外灘江海关大楼咾啥个场景。

2023年12月27号，《繁花》电视剧来勒CCTV-8电视剧频道开播，线上由腾讯视频同步播出，提供普通话搭上海话两隻版本。

参考资料